b"\n_START_ARTICLE_\nAlan Kotok\n_START_SECTION_\nPrecedents\n_START_PARAGRAPH_\nKotok va cr\xc3\xa9ixer a Vineland, Nova Jersey, fill \xc3\xbanic d'una fam\xc3\xadlia acomodada. Ben aviat va comen\xc3\xa7ar a demostrar que la seva intel\xc2\xb7lig\xc3\xa8ncia superava la mitjana. A l'edat de tres anys, els seus pares recorden que va arrancar de la paret un endoll amb un tornav\xc3\xads, fent saltar espurnes i causant un curtcircuit. Als sis anys, jugava a construir i cablejar llums. A l'institut de Vineland el van avan\xc3\xa7ar dos cursos per adequar Kotok a la seva capacitat i rendiment. En els seus darrers anys d'institut, va tenir l'oportunitat de veure per primer cop un ordinador \xe2\x80\x93en una \xc3\xa8poca on gaireb\xc3\xa9 ning\xc3\xba havia vist mai un ordinador, i encara menys fet servir un\xe2\x80\x93 en una excursi\xc3\xb3 al Mobil Research Lab i va quedar tan fascinat que va ser llavors quan va decidir entrar al Massachusetts Institute of Technology (MIT).\n_START_SECTION_\nMassachusetts Institut of Technology i el grup S&P\n_START_PARAGRAPH_\nAmb 16 anys, el 1958, va ingressar al MIT, on hi estudiaria i experimentaria fins al 1962._NEWLINE_El MIT era el lloc on tots els adolescents fan\xc3\xa0tics de la ci\xc3\xa8ncia i la tecnologia \xe2\x80\x93com Samon, Kotok i molts altres\xe2\x80\x93 aspiraven a ingressar. Tots els nerds, que rebatien als professors de matem\xc3\xa0tiques, suspenien educaci\xc3\xb3 f\xc3\xadsica, constru\xc3\xafen m\xc3\xa0quines v\xc3\xa0ries per afici\xc3\xb3 i que somniaven en entrar a la competici\xc3\xb3 general d'electr\xc3\xb2nica, acabaven trobant-se al MIT._NEWLINE_Kotok i altes personatges il\xc2\xb7lustres del m\xc3\xb3n de la programaci\xc3\xb3 com Peter Samson, Steve Russell o Bob Saunders es van con\xc3\xa8ixer concretament al Tech Model Railroad Club (TMRC), un grup d'universitaris amants dels ferrocarrils. Aquest club estava subdividit en dos: els m\xc3\xa9s interessats en els trens, i els m\xc3\xa9s interessats en els sistemes el\xc3\xa8ctrics utilitzats, concentrats en el Signals and Power Subcommittee (S&P), on es trobaven Kotok i els altes esmentats i que va acabar sent una mena de laboratori d'intel\xc2\xb7lig\xc3\xa8ncia artificial. Aquests darrers treballaven en un sofisticat sistema de telefonia que permetia controlar molts trens a l'hora. Havia estat donat al MIT i els membres del S&P es passaven hores, nits i dies modificant-lo, millorant-lo, experimentant i incrementant la seva complexitat. Durant el seu primer any, Alan Kotok es va guanyar la reputaci\xc3\xb3 de ser un dels membres m\xc3\xa9s capa\xc3\xa7os de l'S&P._NEWLINE_La gent del S&P anomenava amb respecte de \xc2\xabhack\xc2\xbb un projecte que s'hagu\xc3\xa9s empr\xc3\xa8s o un producte que s'hagu\xc3\xa9s constru\xc3\xaft no solament per suplir un objectiu constructiu sin\xc3\xb3 tamb\xc3\xa9 per una mena de plaer salvatge en el sol fet d'involucrar-s'hi. I d'aqu\xc3\xad ve el terme hacker, amb el qual s'autoanomenaven els membres m\xc3\xa9s prol\xc3\xadfics del S&P.\n_START_SECTION_\nJoc d'escacs i intel\xc2\xb7lig\xc3\xa8ncia artificial\n_START_PARAGRAPH_\nAlan Kotok va desenvolupar la m\xc3\xa0quina que jugava a escacs, coneguda com a IBM 704, i m\xc3\xa9s tard vindria la 709 i la 7090. La intel\xc2\xb7lig\xc3\xa8ncia artificial aplicada en aquest cas a fer que un ordinador aconsegu\xc3\xads jugar a escacs com si port\xc3\xa9s 100 jugades d'experi\xc3\xa8ncia, \xc3\xa9s a dir, prou b\xc3\xa9 com per derrotar un aficionat, va ser la tesina de Kotok (Kotok-McCarthy). \xc3\x89s si m\xc3\xa9s no curi\xc3\xb3s que Kotok no va ser mai un gran jugador d'escacs. _NEWLINE_El programa d'escacs de Kotok fins i tot va arribar a competir, durant la Guerra Freda, amb el millor programa rus en una partida entre ordinadors, tot i que va perdre l'oponent estatunidenc.\n_START_SECTION_\nTX-0 i Spacewar!\n_START_PARAGRAPH_\nL'ordinador TX-0 va ser la base sobre la qual l'equip S&P va treballar en la seva programaci\xc3\xb3. Va ser una facilitat hist\xc3\xb2rica per a la recerca. Utilitzava transistors de la mida d'un dit en comptes del marc inescrutable de tubs que era la 704._NEWLINE_Els estudiants del S&P feien torns nocturns per vigilar si alg\xc3\xba faltava a les hores assignades per fer servir el TX-0 \xe2\x80\x93que es trobava en una habitaci\xc3\xb3 del MIT, en funcionament les 24 hores\xe2\x80\x93 i poder accedir-hi ells._NEWLINE_El joc Spacewar! \xc3\xa9s de concepci\xc3\xb3 simple, per\xc3\xb2 exigia una gran complicaci\xc3\xb3 t\xc3\xa8cnica que ja va agradar als S&P, perqu\xc3\xa8 els va donar l'oportunitat de poder millorar el programari del TX-0 per poder programar-hi el joc. Spacewar! estava essencialment resolt a les al\xc3\xa7ades d'abril del 1962 i l'estiu d'aquell mateix any, Alan Kotok va marxar del MIT per treballar a la Digital Equipment Corporation.\n_START_SECTION_\nDigital Equipment Corporation\n_START_PARAGRAPH_\nAlan Kotok va treballar a la Digital Equipment Corporation des del 1962 fins al 1996 i va arribar a ocupar alts c\xc3\xa0rrecs d'enginyeria dins l'empresa. Ell pensava que acabaria fent programaci\xc3\xb3, no creia que acabaria dissenyant maquinari, per\xc3\xb2 l'oportunitat va apar\xc3\xa8ixer i va acceptar. Nom\xc3\xa9s va arribar a fer un projecte de software, perqu\xc3\xa8 r\xc3\xa0pidament es va centrar en l'equip de hardware de la DEC._NEWLINE_Va contribuir en el disseny l\xc3\xb2gic del PDP-4 (Programmed Data Processor-4), el model d'ordinador que desenvolupava la Digital, al qual va seguir el model PDP-5 i el PDP-6. El PDP-6 va ser el primer ordinador comercial que podia treballar en xarxa en tot el m\xc3\xb3n, dissenyat entre 1963 i 1964 i comprat pel govern australi\xc3\xa0, i que seria b\xc3\xa0sicament un prototip eficient del posterior PDP-10, model que llan\xc3\xa7aria a la fama la Digital Equipment Corporation i el mateix Kotok._NEWLINE_Al llarg de la seva carrera a la DEC, Kotok va aconseguir molts \xc3\xa8xits com a principal arquitecte i dissenyador de nombroses generacions de PDP-10, els processadors DECsystem-10 i DECsystem-20. Tamb\xc3\xa9 va introduir al mercat el 1984 el VAX 8600, conegut com a Venus, que seria l'ordinador m\xc3\xa9s potent de la hist\xc3\xb2ria digital fins al moment, amb un temps d'operaci\xc3\xb3 4.2 vegades m\xc3\xa9s r\xc3\xa0pid que l'est\xc3\xa0ndard en aquell temps.\n_START_SECTION_\nWorld Wide Web Consortium (W3C)\n_START_PARAGRAPH_\nAlan Kotok va saber endevinar el gran potencial que tenia el Web i va ajudar a fundar el World Wide Web Consortium mentre treballava a la DEC._NEWLINE_El 1994, Tim Berners-Lee, qui el 2008 anunciaria la World Wide Web Foundation, va comen\xc3\xa7ar a planejar la fundaci\xc3\xb3 d'una nova organitzaci\xc3\xb3 al MIT, MIT Computer Science and Artificial Intelligence Laboratory. Aquell mateix any, Kotok, Steve Fink, Gail Grant i Brian Reid, tots de la Digital, van viatjar al CERN per reunir-se amb Berners-Lee i parlar de la necessitat de coordinar el desenvolupament del Web. Kotok va ser una pe\xc3\xa7a clau per integrar Internet i les tecnologies basades en el Web._NEWLINE_Kotok va ser nomenat president associat de la W3C el 1997, on va desenvolupar diverses tasques fonamentals per l'aven\xc3\xa7 de la W3C, com la de conseller adjunt. A m\xc3\xa9s, va continuar fent recerca com a cient\xc3\xadfic al MIT Computer Science and Artificial Intelligence Laboratory."